墨梅魚扇寄孫成甫
作者：陳造
朝代：宋

paragraphs: 都城六月難爲客，暑焮火山不餘息。
從人輒博褦襶嗔，假館翁家得休適。
髯翁囷積胸中奇，對客清談霰雪飛。
扇材寄似亦安用，聊代玉麈談間揮。
須知寒夜冰花影，著子駢枝可調鼎。
濠梁之樂物我融，翁自欣然渠不領。
向來般礴非畫工，象外析理翁則同。
少酬他日清凉惠，知我夢依君子風。